Isaac Johnson
Ura

Des Moines Buccaneers varasi Johnsonin 35. pelaajana USHL Futures Draftissa 2015. Hän kävi high schoolin Adoka High Schoolissa, jonka paras pistemies ja syöttäjä Johnson oli kaudella 2015–2016 tehoilla 23+18=41. Hän debytoi samalla kaudella myös hänet varanneen Buccaneersin USHL-joukkueessa, jossa Johnson pelasi neljä ottelua. Kaudella 2016–2017 hän pelasi siellä 48 runkosarjaottelua tehopistein 14+14=28. Johnson oli joukkueen kolmanneksi paras maalintekijä. Pudotuspeleissä hän pelasi kaksi ottelua ilman tehopisteitä. Johnson valittiin kauden päätteeksi USHL:n tulokkaiden tähdistökentälliseen.
Kesäkuussa 2017 Johnson hän teki varaamattomana pelaajana sopimuksen WHL-junioriliigan Tri-City Americansiin. Hän ei tullut varatuksi NHL:ään saman kesän varaustilaisuudessa, mutta Johnson osallistui kuitenkin Detroit Red Wingsin kehitysleirille. Kaudella 2017–2018 hän teki WHL:n runkosarjassa 68 ottelussa 48 tehopistettä ja 14 pudotuspeliottelussa 13 tehopistettä.
Kaudella 2018–2019 Johnson teki yli piste per peli-tahdilla 31 runkosarjaottelussa 32 tehopistettä, kunnes hänen kautensa päättyi tammikuussa 2019 loukkaantumisen vuoksi. Myöhemmin samassa kuussa Complete Hockey News-lehden Twitter-tili ilmoitti Johnsonin päättävän pelaajauransa henkilökohtaisista syistä. Myöhemmin keväällä häntä Des Moines Buccaneersin USHL-joukkueessa valmentanut Dave Allison kannusti Johnsonia olemaan hukkaamatta potentiaaliaan. Hän sai WHL:ssä uuden mahdollisuuden Winnipeg Icelta, jonne Tri-City Americans kauppasi Johnsonin toukokuussa 2019 vaihdossa kesän 2019 neljännen kierroksen varausvuoroon. Hän voitti joukkueen sisäisen pistepörssin tehtyään 62 runkosarjaottelussa tehot 28+45=73.
Joulukuussa 2020 Johnson teki sopimuksen SPHL-joukkue Huntsville Havocin kanssa. Huhtikuussa 2021 hän siirtyi samassa liigassa pelaavaan Knoxville Ice Bearsiin. Johnson pelasi koronaviruspandemian lyhentämällä kaudella SPHL:ssä yhteensä 27 runkosarjaottelua tehopistein 7+13=20.
Elokuussa 2021 Johnson teki vuoden mittaisen AHL-sopimuksen Manitoba Moosen kanssa. Hän pelasi siellä kaudella 2021–2022 11 runkosarjaottelua tehopistein 1+3=4. Suurimman osan kaudestaan Johnson pelasi kuitenkin ECHL-joukkue Newfoundland Growlersissa, jossa hän pelasi 39 runkosarjaottelua tehopistein 15+11=26 ja 18 pudotuspeliottelua tehopistein 3+6=9. Heinäkuussa 2022 Johnson teki Moosen kanssa vuoden mittaisen jatkosopimuksen. Hän pelasi kaudella 2022–2023 AHL:ssä 11 runkosarjaottelua tehopistein 1+1=2, mutta suurimman osan kaudestaan jälleen ECHL:ssä, jossa Johnson teki 36 runkosarjaottelussa tehot 18+27=45 ja 15 pudotuspeliottelussa tehot 6+10=16. Hänet valittiin liigan lokakuun kuukauden pelaajaksi ja samassa kuussa kerran viikon pelaajaksi sekä palkittiin kuukauden tehotilastolukemastaan (+10).
Syksyllä 2023 Johnson osallistui Los Angeles Kingsin NHL-harjoitusleirille. Hän osallistui tämän jälkeen seuran farmijoukkueen AHL-joukkue Ontario Reignin harjoitusleirille. Marraskuussa Johnson teki loppukauden 2023–2024 kattavan sopimuksen AHL-joukkue Toronto Marliesin kanssa. Samalla seura tiedotti lainaavansa hänet ECHL-joukkue Newfoundland Growlersin vahvuuteen. Johnson teki siellä 50 runkosarjaottelussa tehot 31+37=68, joilla hän voitti joukkueen sisäisen piste- ja maalipörssin. Johnson pelasi kauden aikana Marliesin AHL-joukkueessa kahdeksan runkosarjaottelua tehopistein 1+1=2.
Kaudeksi 2024–2025 Johnson siirtyi vuoden mittaisella sopimuksella SM-liigajoukkue Mikkelin Jukureihin. Syyskuussa hän joutui sivuun loukkaantumisen vuoksi. Johnson palasi kokoonpanoon yli kaksi kuukautta myöhemmin joulukuussa. Johnson pelasi Jukureissa seitsemän ottelua ilman tehopisteitä, kunnes Tapaninpäivänä Jukurit tiedotti sopimuksen purkamisesta yhteisymmärryksessä. Tammikuussa 2025 hän siirtyi loppukauden kattavalla sopimuksella ECHL-joukkue Tahoe Knight Monstersiin.